យុទ្ធជន​កម្ពុជា​​ហើយ​នឹង​ថៃ​​ពើប​​ប្រយុទ្ធ​​គ្នា​​ជា​​ថ្មី​​នៅ​​ព្រំដែន​
យុទ្ធ​ជន​​កម្ពុជា​​ហើយ​នឹង​​ថៃ​​ប្រយុទ្ធ​គ្នា​​ម្ដង​​ទៀត​​ក្រោយ​​​ពី​គ្មាន​​ដំណោះ​ស្រាយ​​ពី​​ក្រុម​ប្រឹក្សា​​សន្ដិសុខ​​អសប​​
បាងកក៖អាជ្ញាធរខ្មែរហើយនឹងថៃ និយាយថា ការប្រយុទ្ធគ្នាថ្មីៗ បានផ្ទុះឡើងរវាងយុទ្ធជនរបស់គេ ហើយជាថ្មីម្ដងទៀតភាគីម្ខាងៗ ដាក់កំហុសទៅលើភាគីមួយទៀត។ ការពើបប្រយុទ្ធគ្នាថ្មីៗកើតមានឡើង ក្រោយបន្ដិចពីការសុំរបស់ក្រុមប្រឹក្សាសន្ដិសុខអសបឲ្យប្រទេសទាំងពីរ បញ្ជាដាក់បទឈប់បាញ់គ្នានៅជុំវិញព្រំដែនមានជម្លោះ ដែលមានការប្រយុទ្ធគ្នានៅដើមខែនេះ។ យោធាថៃនៅថ្ងៃអង្គារឲ្យដឹងថានៅពេលព្រឹក យុទ្ធជនកម្ពុជាបានវាយប្រហារទៅលើច្រកចេញចូលព្រំដែន បណ្ដាលឲ្យយុទ្ធជន៥នាក់របួស មានម្នាក់របួសជាទម្ងន់។ លោកវរសេនីយ៍ឯក (Werachon Sukondhapatipak) អ្នកនាំពាក្យយោធាថៃ និយាយថាមានគ្រាប់បែកដៃយ៉ាងតិចមួយគ្រាប់ត្រូវបានគ្រវែងទៅលើច្រកចេញចូលព្រំដែន ហើយយុទ្ធជនថៃបានបាញ់តទៅវិញដោយប្រើកាំភ្លើងវែង។ លោកនិយាយថា ពួកគេរំពឹងថានឹងមានការវាយប្រហារ ក្រោយពីក្រុមប្រឹក្សាសន្ដិសុខអសបបដិសេធសំណើរបស់ប្រទេសកម្ពុជាសុំឲ្យបញ្ជូនកងទ័ពរក្សាសន្ដិភាពទៅកាន់តំបន់នោះ។ «យើងជឿថាថ្នាក់មេដឹកនាំកម្ពុជាមិនពេញចិត្ដនឹងលទ្ធផលនោះទេ ហើយគេនឹងព្យាយាមធ្វើអ្វីៗដែលជាការបង្ករហេតុ ដើម្បីនឹងធ្វើឲ្យយោធាថៃឆ្លើយតបតវិញ»។ ទោះជាយ៉ាងនេះក៏ដោយ លោកផៃស៊ីផានអ្នកនាំពាក្យនៃទីស្ដីការគណ:រដ្ឋមន្ដ្រីខ្មែរ បដិសេធថាយុទ្ធជនកម្ពុជាមិនបានបាញ់មុនទេ។ លោកនិយាយថា យុទ្ធជនថៃបានបាញ់មុន។ «យប់មិញពីម៉ោង១០:៣០នាទី ខ្ញុំចង់និយាយថា នៅពេលល្ងាច ទៅដល់ម៉ោង៥:២០នាទីព្រឹក យុទ្ធជនថៃបានគ្រវែងគ្រាប់បែកដៃ១១គ្រាប់»។ លោកផៃស៊ីផានមានប្រសាសន៍ថា គ្មានយុទ្ធជនខ្មែររបួសទេ ហើយពួកគេមិនបានបាញ់តទៅវិញ ទេ។ ការប្រយុទ្ធគ្នាបានផ្ទុះឡើង២អាទិត្យកន្លងមក នៅតំបន់ព្រំដែនមានជម្លោះនៅជិតប្រាសាទព្រះវិហារតាមបែបហ៊ិនឌូ មានចំណាស់៩០០ឆ្នាំដែលស្ថិតនៅក្នុងប្រទេសកម្ពុជា ហើយហៅថា(Phra Viharn) នៅប្រទេសថៃ។ យោធាខ្មែរនិងថៃបាញ់កាំភ្លើងធំ ហើយនិងកាំភ្លើងស្វ័យប្រវត្តិដាក់គ្នាទៅវិញទៅមក បណ្ដាលឲ្យមនុស្សមួយចំនួនស្លាប់ ហើយនឹងធ្វើឲ្យមនុស្សរាប់ពាន់នាក់រត់ចេញពីតំបន់ព្រំដែន។ ភាគីទាំងពីរដាក់កំហុសទៅលើភាគីមួយទៀតថាបាន ចាប់ផ្ដើមការប្រយុទ្ធគ្នានេះ។ ប្រទេសកម្ពុជាចង់បានជំនួយរបស់អន្ដរជាតិ ដើម្បីរាំងខ្ទប់ការប្រយុទ្ធគ្នាតទៅទៀត។ រីឯប្រទេសថៃ ចង់ឲ្យបញ្ហានេះ ត្រូវបានដោះស្រាយជាទ្វេភាគី។ កាលពីថ្ងៃច័ន្ទរដ្ឋមន្ដ្រីក្រសួងការបរទេសនៃប្រទេសទាំងពីរ បានជួបជាមួយក្រុមប្រឹក្សាសន្ដិសុខនៃអសប។ ក្រុមប្រឹក្សាសន្ដិសុខនៃអសបសុំឲ្យប្រទេសទាំងពីរអនុវត្ដតាមបទឈប់បាញ់គ្នាជាអចិន្ដ្រៃយ៍ ហើយនឹងធ្វើការជាមួយសមាគមនៃប្រទេសអាស៊ីភាគអគ្នេយ៍ដើម្បីបញ្ចប់ជម្លោះនេះ។ ក្រុមរដ្ឋមន្ដ្រីក្រសួងការបរទេសនៃសមាគមអាស៊ាននឹងពិភាក្សាគ្នាអំពីបញ្ហានេះនៅអាទិត្យក្រោយនៅទីក្រុងហ្សាការតា៕ ប្រែសម្រួលដោយ កងស៊ីវន